《潘道士》
宋代·刘敞

上清宫中老道士，曾从先皇去封祀。山头侯夜窥火轮，汾上掊钩出金耳。

云成龙虎当翠华，丰隆前导清泥沙。万灵扶驾百神护，杂沓仙侣堆云霞。

黄衣羽客十有馀，多能引说轩辕初。汉廷儒士议迂阔，天子自用申公书。

金绳玉策埋石壤，神光夜见连空虚。天心报贶宸意喜，白茅玉印旌其徒。

帷宫赐席接虎幄，待之如宾尽诚悫。中书秘术使之观，神动精摇易飞跃。

鼎湖龙去何超越，日月茫茫自奄忽。龙髯堕地秋草生，人世霜华满头发。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。